ดีเดย์3ต.ค.นี้ธนชาตพร้อมก้าวสู่อันดับ5
&#8220;ธนชาต&#8221; รวม &#8220;นครหลวงไทย&#8221; เสร็จเรียบร้อย 3 ต.ค. ขึ้นแท่นอันดับ 5
29 ก.ย. 2554

“ธนชาต” รวม “นครหลวงไทย” เสร็จเรียบร้อย 3 ต.ค. ขึ้นแท่นอันดับ 5
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าว ว่า วันที่ 1 ต.ค.นี้ สาขาธนาคารนครหลวงไทยทั้งหมดจะเปลี่ยนระบบวิธีการทำงานและโลโก้มาเป็นสาขาธนาคารธนชาตทั่วประเทศ จากที่ปิดเป็นป้ายผ้า ขณะที่ภายในสาขาอาจยังปรับเปลี่ยนไม่หมดในทันที ต้องใช้เวลาอีกระยะหนึ่ง
ผลจากการควบรวมข้อมูลภายในทั้งหมดของ 2 ธนาคาร ทำให้วันที่ 3 ต.ค. ระบบซอฟต์แวร์จะโอนย้ายข้อมูลลูกค้าธนาคารนครหลวงไทยทั้งหมดมารวมกับธนาคารธนชาตเพื่อรวมเป็นหนึ่งเดียว ลูกค้าจึงไม่สามารถทำธุรกรรมผ่านเครื่องเอทีเอ็มของธนาคารได้ตั้งแต่เวลา 22.00 น. ของวันที่ 1 ต.ค. จนถึงเวลา 06.00 น. ของวันที่ 2 ต.ค. 
นอกจากนี้ ลูกค้าจะไม่สามารถทำธุรกรรมอัตโนมัติผ่านอินเทอร์เน็ตแบงกิงและธุรกรรมธนาคารทางโทรศัพท์ได้ตั้งแต่เวลา 22.00 น. ของวันที่ 30 ก.ย. จนถึงเวลา 18.00 น. ของวันที่ 2 ต.ค.นี้ 
นายสมเจตน์ กล่าวว่า ขณะนี้ถือว่ามีความพร้อมเต็มรูปแบบ ซึ่งการควบรวมครั้งนี้จะทำให้ธนาคารมีพนักงานทั้งสิ้น 1.7 หมื่นคน และมีลูกค้ารวมทั้งหมด 8 ล้านคน โดยส่งผลให้ธนาคารมีขนาดสินทรัพย์อยู่ในอันดับที่ 5 ของระบบ มีลูกค้ารายย่อย 50% ลูกค้าขนาดกลางและขนาดย่อม ลูกค้าขนาดใหญ่ 45% มีสาขา 680 สาขา
นายสมเจตน์ กล่าวว่า ธนาคารได้นำจุดแข็งของนครหลวงไทยเข้ามา คือ ความสัมพันธ์ที่ดีของผู้จัดการสาขากับลูกค้า รวมทั้งระบบสินเชื่อที่ต้องเข้าช่วยธนชาต แต่ระบบคอร์แบงก์กิงเป็นของธนชาต ซึ่งสิ่งที่สาขาของธนชาตทำในปัจจุบันคือ การให้พนักงานสาขามีเวลาเหลือพอที่จะขายผลิตภัณฑ์ให้กับลูกค้า มีเวลาพูดคุยกับลูกค้ามากขึ้น โดยมีระบบหลังบ้านคอยช่วยให้พนักงานทำงานได้คล่องตัวมากขึ้น อยู่กับเอกสารน้อยลง
“คนนครหลวงไทยมีวัฒนธรรมเก่าจริง แต่เขาจะมีความเก๋าอยู่ ความเชื่อใจที่ลูกค้ามีให้สูง วันนี้เราได้พิสูจน์ตัวแล้วว่าไม่ได้มีอะไรแอบแฝง หน้าที่ต่างคนก็ต่างกัน แต่กระบวนการอันไหนเราช่วยเขาได้ ก็ช่วยกัน ส่วนคนนครหลวงไทยเขาก็ช่วยเรา” นายสมเจตน์ กล่าว
นายสมเจตน์ กล่าวว่า ปัจจุบันผู้บริหารระดับสูงของนครหลวงไทย ก็ยังเป็นผู้บริหารระดับสูงอยู่ในธนาคาร ได้แก่ นายเอ้งฮัก นนทิการ เป็นรองกรรมการผู้จัดการใหญ่ ดูแลด้านค้าเงิน นายระเฑียร ศรีมงคล เป็นรองกรรมการผู้จัดการใหญ่ และน.ส.อังคณา สวัสดิ์พูน เป็นผู้ช่วยกรรมการผู้จัดการใหญ่ ดูแลสำนักกรรมการผู้จัดการ ซึ่งอย่างกรณีนายระเฑียร ก็คอยช่วยเรื่องการปรับเปลี่ยนสาขาให้กับธนาคารมาก